b'\n_START_ARTICLE_\nDedovit\xc5\xa1in piiri\n_START_PARAGRAPH_\nDedovit\xc5\xa1in piiri (ven. \xd0\x94\xd0\xb5\xcc\x81\xd0\xb4\xd0\xbe\xd0\xb2\xd0\xb8\xd1\x87\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Dedovit\xc5\xa1ski raion) on paikallinen itsehallintoalue Pihkovan alueella Ven\xc3\xa4j\xc3\xa4ll\xc3\xa4. Alueen koillisosassa sijaitsevan piirin pinta-ala on 2\xc2\xa0188 neli\xc3\xb6kilometri\xc3\xa4. Vuonna 2010 siell\xc3\xa4 asui 14\xc2\xa0692 henke\xc3\xa4._NEWLINE_Vuonna 1927 perustetun piirin hallinnollinen keskus on Dedovit\xc5\xa1in (ven. \xd0\x94\xd0\xb5\xd0\xb4\xd0\xbe\xd0\xb2\xd0\xb8\xd1\x87\xd0\xb8) kaupunkimainen taajama (8\xc2\xa0798 as.)._NEWLINE_Piirin kautta kulkee Dnon ja Novosokolnikin v\xc3\xa4linen rautatie. Seudulta saa alkunsa \xc5\xa0elonjoki._NEWLINE_Seutu on perinteist\xc3\xa4 maatalousaluetta. Vuonna 1993 aloitti toimintansa Pihkovan s\xc3\xa4hk\xc3\xb6voimala. Muuta teollisuutta edustavat meijeri, leipomo, pellavatehdas ja puunjalostuskombinaatti. Dedovit\xc5\xa1in taajamaan suunnitellaan selluloosa- ja kartonkitehdasta._NEWLINE_N\xc3\xa4ht\xc3\xa4vyyksi\xc3\xa4 ovat vuonna 1885 rakennettu Arkkienkeli Mikaelin kirkko Vy\xc5\xa1egorodissa, klassistinen Profeetta Eliaan kirkko Krasnyje Gorkissa vuodelta 1833, Kristuksen syntym\xc3\xa4n kirkko Po\xc5\xbeerevitsissa, Krasnaja Gorkan kartano sek\xc3\xa4 Dedovit\xc5\xa1in kotiseutumuseo.'